**Constatare**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e mută vorba când nu am credință,

Mi-e surdă urechea când nu vreau s-ascult,

Mi-e stinsă ruga când, în suferință,

Mai mult cârtesc, ori mă frământ mai mult.

Mi-e plâns și ochiul când nu am speranță,

Mi-e gol în suflet când învins trăiesc ,

Mi-e scurt și râsul, fără siguranță,

Mi-e grea pornirea când nu mai iubesc.

Mi-e lașă viața când m-ascund de Tine,

Mi-e noapte ziua când sunt plin de EU,

Mi-e sec și visul, toate-mi sunt ruine,

Când fug risipitor de Tatăl meu.

Mi-e bine însă când Te vreau de mână,

Pășesc încrezător spre ce va fi,

Mi-e bună pâinea, apa-i mult mai bună,

Mi-e dorul mult mai mare ca să-mi vii.